กันกุลยืนยัน เดินหน้าพม่าหาผู้ร่วมทุน
GUNKUL ยังเดินหน้าหาผู้ร่วมทุนโครงการพลังงานรูปแบบอื่นในพม่าเพิ่ม เมินความไม่มั่นคงนโยบายรัฐ
12 ก.ค. 2555

GUNKUL ยังเดินหน้าหาผู้ร่วมทุนโครงการพลังงานรูปแบบอื่นในพม่าเพิ่ม เมินความไม่มั่นคงนโยบายรัฐ 
น.ส.โศภชา ดำรงปิยวุฒิ์ กรรมการผู้จัดการ บริษัท กันกุลเอ็นจิเนียริ่ง (GUNKUL) เปิดเผยว่า บริษัทอยู่ระหว่างการเจรจาหาผู้ร่วมทุนสำหรับก่อสร้างโครงการพลังงานในรูปแบบอื่นมาผสมผสานกับพลังงานลมในการผลิตไฟฟ้าที่ประเทศพม่า เพราะมองว่าหากใช้พลังงานลมเพียงอย่างเดียวอาจจะได้พลังงานที่ไม่มีความเสถียร ตั้งแต่พลังงานจากการสร้างเขื่อน จากโรงไฟฟ้าพลังงานก๊าซ หรือโรงไฟฟ้าพลังงานจากถ่านหิน ซึ่งรูปแบบการลงทุน GUNKUL ต้องการถือหุ้นโครงการในสัดส่วนไม่เกิน 25% 
“ตอนนี้บริษัทอยู่ระหว่างการเจรจากับผู้ร่วมทุนอยู่ 1 ราย แต่ยังอยู่ระหว่างการเจรจา ก่อนเสนอแผนการลงทุนให้กับรัฐบาลพม่า และยังต้องรอการปรับเกณฑ์หรือข้อกฎหมายหลายอย่างที่ชัดเจนของพม่าด้วย แต่บริษัทก็มั่นใจที่จะลง ทุนในประเทศพม่าต่อ แม้นโยบายของรัฐบาลพม่ายังไม่มีเสถียร ภาพ เนื่องจากมองว่าความต้องการใช้ไฟในพม่ายังมีอยู่สูงเมื่อเทียบกับผู้ผลิตไฟฟ้าที่ยังมีน้อยอยู่” น.ส.โศภชา กล่าว
ขณะที่ปัจจุบันบริษัทได้ติดตั้งเสาทดสอบพลังงานลมที่พม่าทั้งหมด 5 จุดด้วยกัน ซึ่งจากนี้ไปต้องใช้เวลาอีก 1 ปี ในการติดตามดูค่าพลังงานจากเสาที่ไปติดตั้ง นอกจากนั้นบริษัทยังสนใจที่จะลงทุนในโครงการสร้างสาธารณูปโภคด้านอื่น
น.ส.โศภชา กล่าวต่อว่า ยังเจรจาหาผู้ร่วมทุนที่เป็นบริษัทเอกชนไทยที่มีใบอนุญาตประกอบธุรกิจโรงไฟฟ้าพลังงานลมประเทศลาว และกำลังติดตั้งเสาวัดลมขนาด 400-600 เมกะวัตต์ ทั้งนี้คาดว่าใช้เวลา 1 ปีในการวัดลม โดยมองว่าพื้นที่ประเทศลาวมีความเหมาะสมในการทดสอบวัดลมมาก